khistorydata/jeongjo-sjw-relations huggingface dataset:
정조 5년
刑曹參議李象靖上言曰。伏以臣。病悴無狀。猥膺寵擢。身伏衡芳。名係朝籍。已七箇月矣。再度接懇。冀蒙鐫削。而聖批不許。申命上來。旣又伏奉去月初八日傳旨。移授臣秋曹佐貮。天語丁寧。逈出常格。承命隕越。未知所以措躬也。臣衰朽癃殘。一任廢伏。而時月之間。歷轉三曹。天書繹屬於道路。君命委棄於草莾。恩深河海。罪積丘山。是殆臣死期將迫。自滔於天誅之日也。況竊伏念數月以來。中外之祈祝方切。百僚奔走。以效其誠。而臣獨頑如木石。全不覺悟。分義虧缺。不免爲大倫之罪人矣。幸今日氣差暖。群蟄俱啓。誠以此時。一番蠢動。以少伸螻蟻之微忱。雖顚死路側。亦可以無憾於私心。擬議一行。三度戒程。而旋以病劇。輒復停罷。俟間之敎。雖荷聖念。而逋慢之誅。益難自逃。情私懷蹙。與病俱呻。又伏奉十音傳旨。因大臣陳達。特下重推之敎。繼有催促之命。驚惶震悸。若隕淵谷。臣本應擧覓官。志在干祿。壯年少病之日。有除輒應。冗班散秩。初無所擇。豈有高蹈尙事之心哉。矧今聖上臨御。萬物咸睹。而屢蒙拔擢之恩。荐降宣召之旨。臣雖無似。亦有秉彝之常性。而豈獨無懷恩戀德。一覩耿光之願。而其奈桑楡已迫。蒲柳先虞。百疾痼留。死亡無日。欲起還仆。展轉蹈蹬。而自速違傲。至蒙恩譴。臣於是不敢復計疾病之苦。道途之艱。催駕戒行。扶舁寸進。首尾七日。僅到中原地界。而州載病伏之軀。驟當頓撼之苦。所有宿疾。日漸層加。觸冒風日。新感挾故。頭目外眩。寒熱內作。痰嗽腰酸脚浮之證。迭鑽交侵。宛轉呼號。不省四到。頃刻之間。若將溘然。昔王吉道死。貽譏千載。豈料臣之不幸而躬蹈其轍哉。玆敢不避煩瀆。急聲哀籲。噫。殘骸危喘。扺死一出。而纔到中半。前進不得。遙瞻紫極。望絶躬謝。生爲負罪之臣。死作含恨之鬼。席藁旅次。但有感淚橫襟而已。伏惟聖慈天地父母。曲加軫惻。亟命遞綴。仍勘臣辜恩負國之罪。以肅朝綱。以安私分。臣無任悚惶屏營祈懇之地。謹昧死以聞。答曰。省疏具悉。爾其勿辭。調理察職。
정조 5년
辛丑四月二十一日未時。上御誠正閣。都承旨入侍時。都承旨蔡弘履。假注書趙興鎭。記事官趙錫晦文采五。以次進伏訖。上曰。今番製述人員。皆在家製之云耶。弘履曰。入直人則各於直次製之。其外之人。皆在家製之云矣。上曰。承旨所親中。製述者幾人乎。弘履曰。五人矣。上曰。其中有實才乎。弘履曰。洪履健洪仁浩李錫夏。頗以實才。有名稱矣。上曰。衿川事。可謂無前之變怪矣。弘履曰。曾所未聞之變怪。故方外所聞。亦甚狼藉。而至於醜辱婦女之事。極爲屑越。故監司亦不得狀聞云矣。上曰。人心獰悍。一至於此。誠非細憂矣。弘履曰。誠如聖敎矣。上曰。李象靖何不上來乎。弘履曰。前後下敎。極爲諄複。故今番則必欲上來。來到沃川。病勢添重。萬無前進之勢。故不得已還下去云矣。上曰。學行高明。必欲一見矣。承旨以此筵話。通于本家。病狀差可後。卽爲上來之意。言送。可也。弘履曰。依下敎爲之矣。命退。承史以次退出。
정조 5년
行都承旨蔡弘履坐。行左承旨李亨逵坐直。右承旨李養鼎坐。左副承旨李時偉坐。右副承旨宋煥億未肅拜。同副承旨沈有鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
蔡弘履啓曰。右承旨李敬養。今日不爲仕進。卽爲牌招。何如。傳曰。允。
정조 5년
沈有鎭。以奎章閣言啓曰。抄啓文臣製述試券。當爲科次。試官沈念祖鄭志儉。待明朝牌招。何如。傳曰。允。今日牌招。如未畢考修省記。入直本閣。今番。係是令初。欲於科次時親臨矣。試券則勿爲催促。但令限內畢納。
정조 5년
以承旨有闕政事取稟。傳于蔡弘履曰。當日爲之。
정조 5년
蔡弘履。以弘文館言啓曰。本館上番闕直。事甚未安。今日政。新除授玉堂待下批。仍卽牌招入直。何如。傳曰。允。
정조 5년
傳于蔡弘履曰。左承旨與吏曹參判入侍。
정조 5년
傳于沈有鎭曰。試官持試券入侍。
정조 5년
有政。吏批。判書李衍祥進。參判鄭民始進。參議徐有防進。承旨蔡弘履進。以鄭象仁爲承旨。黃昇源爲副應敎。李性源爲弘文提學。洪明浩爲兼東學敎授。
정조 5년
傳于蔡弘履曰。新除授承旨。牌招察任。
정조 5년
李亨逵啓曰。新除授右副承旨鄭象仁。時在京畿高陽地。斯速乘馹上來事。下諭。何如。傳曰。許遞。前望單子入之。
정조 5년
承旨前望單子入之。金尙集落點。
정조 5년
傳于李亨逵曰。新除授承旨。牌招察任。
정조 5년
以副應敎黃昇源牌不進罷職傳旨。傳于李養鼎曰。只推。
정조 5년
備忘記。係是創定後初行也。雖無應賞之例。宜有示嘉之擧。內閣課製居首三中。權知副正字李魯春。內下筆柄竹四十箇。之次三下一前正言洪履健。內下筆柄竹三十箇。之次三下正郞李時秀。奉敎徐龍輔。前正言李宗燮。各內下筆柄竹十箇。賜給後。不必授例。仍令本閣知悉。草三下以下勿論。出朝報。
정조 5년
以右副承旨金尙集牌不進罷職傳旨。傳于沈有鎭曰。許遞。前望單子入之。
정조 5년
承旨前望單子入之。宋煥億落點。
정조 5년
李亨逵。以兵曹言啓曰。今四月二十五日。慕華館擧動時。各殿問安馬及承史所騎馬與內吹各差備應把之數。無以推移。京畿驛馬限四十匹。依例入把之意。分付本道。何如。傳曰。允。卽是咫尺之地。承史及內吹所騎馬問安馬。竝勿入把。兼內吹亦勿騎馬事。分付宣傳官廳。
정조 5년
沈有鎭。以弘文館言啓曰。本館上番闕直。事甚未安。副應敎黃昇源。旣有只推之命。卽爲牌招入直。何如。傳曰。允。
정조 5년
李亨逵。以義禁府言啓曰。因京畿監司李鎭衡狀啓。刑曹粘目內。衿川前縣監申耆。移本府處之事。允下矣。申耆今方待命。卽爲拿囚之意。敢啓。傳曰。待明朝捧供以聞。
정조 5년
辛丑。四月二十二日★時。上御誠正閣。左承旨吏曹參判入侍時。行左承旨李亨逵。假注書趙興鎭。記事官文采五金載瓚。以次進伏。上曰。明日擧動。承史服色。以靑天翼擧行乎。亨逵曰。考見節目。則以靑天翼擧行云矣。上曰。先王朝丙辰年精抄軍官試射時。堂下百官。皆着靑天翼。以此傍照爲之矣。亨逵曰。處所則以何處擧行乎。上曰。以慕華館爲之。亨逵曰。然則出榻敎乎。上曰。何必書出乎。分付兵曹宜矣。上曰。同副承旨入侍。賤臣承命出。上曰。新除授承旨。牌招察任事。分付於守廳承旨。可也。吏曹參判二直提學入侍事。亦爲分付。賤臣出。與鄭民始沈念祖鄭志儉。偕入進伏。上曰。兵房先退擧行。亨逵先退。上曰。試券評考。可也。志儉讀一天試券。上曰。所作。果何如。民始等曰。此下試券。姑未及見之。而此試券似爲善作矣。上曰。何以則定其居末乎。民始曰。畢考後。更等爲居末矣。上曰。如無更等。則何以爲之。民始曰。次下中。草次下。當爲居末矣。上曰。草次下若有同等。則又何以爲之乎。民始曰。取其呈券字次爲之矣。上曰。此亦如文臣製述例。皆列書于榜中宜矣。念祖讀二天試券。上曰。此試券。何如。志儉曰。似不及一天之作矣。上曰。姑爲別置。待更看後。定等。可也。志儉讀三天試券。上曰。此試券。亦何如。志儉曰。雖有字句間疵病。而亦實才矣。念祖曰。句節間。多有好箇句語矣。念祖讀四天試券。上曰。此作可見其爲實才。而頗有不用精神之病。句節間。亦多未收殺處。而綴文之際。可驗其實才矣。志儉等曰。轉換之際。多有未練熟處矣。志儉讀五天試券。上曰。何如耶。志儉曰。則此試券。則似未精熟矣。上曰。今番則雖出論題。而當此漸熱之時。製作甚艱。或表或詩。如冬夏詩書之例。則似爲便好矣。民始曰。在朝家需用之具。館閣文字。較緊於論策諸作矣。上曰。出榜後。自本閣限三下以上科作。謄書入啓。而亦依此謄置本閣。可也。上曰。登極後。致祭於栗谷書院乎。民始曰。姑未致祭矣。上曰。五賢配亨。其誰某耶。志儉曰。趙光祖李滉鄭汝昌金宏弼李彦迪合爲五賢矣。上曰。在光海朝。從享文廟矣。民始曰。然矣。念祖讀六天試券。上曰。何如耶。念祖曰。多有疵病。此則似難入格矣。志儉念祖輪讀。自七天試券。至三地。上曰。可批者批之。可抹者抹之。次次考定也。上曰。金虎門姑爲仍留。試官出去後。下鑰事。分付。考畢書等後。命退。諸臣以次退出。
정조 5년
行都承旨蔡弘履坐。行左承旨李亨逵藥院直。右承旨李養鼎坐直。左副承旨趙時偉坐直。右副承旨未差。同副承旨沈有鎭坐。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
以副應敎黃昇源牌不進罷職傳旨。傳于蔡弘履曰。只推。更爲牌招。
정조 5년
以兵曹侍衛節目。傳于李亨逵曰。扈衛軍官有廳軍。斥堠伏兵安徐。屏門把守。但於城內擧行。西營入直禁衛軍。勿爲替把。但留本軍數名。此節目更爲磨鍊以入。
정조 5년
兵曹口傳政事。以金履素爲副摠管。洪秀輔爲副摠管。朴奎壽爲副摠管。
정조 5년
李亨逵啓曰。在前親臨文武科及別試取觀武才時。有宗宰入侍之例矣。今番慕華館親臨勸武科時。宗宰依例磨鍊以入之意。敢啓。傳曰。知道。
정조 5년
李養鼎。以奎章閣言啓曰。奉謨堂奎章閣。今四月朔望後奉審。以明日進詣擧行之意。敢啓。傳曰。知道。
정조 5년
趙時偉。以扈衛廳別將大將言啓曰。別將林鵬翰。以其親病。受由下卿。今姑改差。何如。傳曰。允。
정조 5년
蔡弘履。以吏曹言啓曰。再明日擧動時。左右通禮。不可不備。而左通禮池應龍在外未肅拜。今姑改差。其代口傳備擬以入之意。敢啓。傳曰。知道。
정조 5년
吏曹口傳政事。以宋樂爲左通禮。
정조 5년
李養鼎。以義禁府言啓曰。承政院右副承旨宋煥億。禁推事。傳旨啓下矣。宋煥億時在京畿水原地云。依例發遣府書吏。拿來。何如。傳曰。待待命拿囚。
정조 5년
又以義禁府言啓曰。時囚罪人李顯宅。杖一百收續。告身盡行追奪。流三千里定配事。照律公事判付內。功減一等啓下矣。李顯宅功減一等。杖一百收續。告身盡行追奪。江原道金城縣昌道䆁。徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 5년
司諫李命勳上言曰。伏以。臣罪在妄言。罰止薄勘。杜門訟愆。日夕悚凛。自甘爲聖世之棄物。不自意恩敍未幾。職名如舊。臣是何人。得此於君父。臣心之惝怳感激。無異蟄蟲聞迅雷。枯木之霑時雨。不覺涕淚之被面。噫。臣以蒙陋之識。孤弱之蹤。其於臺閣言議。何敢上下馳逐。而一段願忠之誠。根於秉彝。目見滔天之凶逆未誅。位著之激掦不明。王網有斁絶之憂。人心有陷溺之患。臣爲是懼。草草一疏。出於懲討旌荆之意。實非有私惡於其間。辭有不達。誠未仰格。伏奉匪怒之聖敎。有若慈父之詔迷子。惶汗浹背。直欲鑽地而不得也。顧今除命之下。揆以義分。宜卽竭蹶之不暇。而第念向來徐有成論臣之疏。卽一臺閣之羞恥。究其遣辭。殊没抱捉。旣謂之逞憾。而歸之疑信之間。或指以挾雜。而置之浸漶之中。前後斷落。首尾矛盾。當之者莫曉其所以。臣固付之一哂。而亦莫非臣之自反處也。雖今日月稍久。何可揚揚復冒於貸誤之地。以壞一身之廉隅哉。官職去就。今無可論。玆敢投陳短章。仰控危懇。伏乞聖明。急命鐫削臣職。仍治臣瀆搖之罪。以嚴朝綱。以安私分。千萬幸甚。臣不以言官自居。而憂憤所激。有難泯默。噫嘻。國榮貫盈之罪惡。豈可使之一刻假息於覆載之間哉。臣於昨年之疏。竊附請討之義。而未蒙準許。竟使千古極逆。未施顯戮於生前。王章未伸。輿憤益激。追施之律。在法當然。則日前儒臣之筵奏。已陳所懷。且今兩司之箚論。實出同情。伏見批旨。一向靳允。區區之心。實不無憾於天地之大也。伏乞亟回三思。廓揮乾斷。卽命有司。快施當施之典。以洩神人之憤焉。臣無任云云。答曰。省疏具悉。所請。業已悉諭矣。
정조 5년
左參贊金鍾秀上言曰。伏以。臣僇辱之蹤而半歲重入脩門。以逖違之餘而三春屢覲耿光。惶感榮幸。志願備足。臣雖卽日塡溝壑。更無餘憾矣。惟是乞養一事。疏籲筵懇。迄未準請。情窮勢急。日甚一日。噫。臣之區區行止。頃已細陳於前席。被聖明所俯燭矣。有時入觀。雖準請而不敢廢。留京從宦。雖未準請而非所堪。則不從宦。有時入覲。準請未準請等耳。臣亦何苦。徒徇虛名。累瀆崇聽。而不知止哉。誠以未準請則上有傷於國體。下不安於臣心。一準請則爲可以兩便公私耳。夫八十一子不從政。禮有其文。而國朝載之法典甚詳。此係倫理風化之大防。藉令臣母。健且無疾。尙不容漫漶之放倒。況臣母委頓澌綴之狀。已悉於前後疏中。而到今。疾病日益深重。氣力日益危凜者乎。臣之情理。乃知通朝所共知。而向來備局惠廳之還差。出於千萬意外。備局之最重有司。惠廳之專仗首堂。俱不容委命草莾。而乃屬之已退不可復之身。臣心之惶悶姑捨。朝政之苟簡莫甚。三朔虛帶。罪積病曠。玆不得不冒申前請。附入縣道。伏乞聖慈。急許先解臣備局惠廳兼任。仍命有司。準臣所請。以光聖朝敦孝之治。以遂微臣終養之願。千萬至祝。嗚呼。臣本賦性狷迂。重以租疎。信心徑行。不解權宜。持此涉世。何往不敗。仇敵且毋論。雖某親。孰一無嫌怨。蓋未見一人喜臣者。人旣厭臣。臣亦厭人。以此杜門田間。不敢萌仕進之念。仍之流竄放廢。甘作編氓。不料我殿下。察臣於衆惡之中。起臣於積錮之餘。超階躐升。委畀重權。此已臣平昔夢寐之所不到。而乃殿下憐臣蹤跡之孤孑。亮臣心事之無他。隨地曲庇。無異慈父之於穉子。言或妄發而一例闊略。疏涉疑似。則一自方分析卒之彈射。迭起身爲衆的。而其所以竝釋而慰撫之。拙拭而全保之者。費盡聖慮。靡有餘力。嗚呼。此千古君臣所未有之際遇也。施之其人。尙爲盛德。況於臣不肖乎。若臣則平生所不能得之於敵己者。而乃而得之於君父。其感激流涕。誓以死報者。容有極哉。而小人祿薄。寵過災生。身名旣衊。面目難施於立朝。家門不幸。情理未堪於離親。則命之窮矣。天所廢也。拊弱撐中夜欷。臣雖無狀。亦具彝性。其身雖不可復進。顧其心則豈有一日忘殿下哉。伏願殿下。哀之憐之。察其心捨其身。以卒造化生成之澤焉。臣衷情內迫。言不知裁。死罪死罪。臣無任云云。答曰。省疏具悉。便養與否。不在二字準請。尙此靳持。爲便公私。卿其勿辭。
정조 5년
校理徐有成上言曰。伏以臣於昨年。曲荷洪造。獲除外邑。將母赴任。十朔便養。志願粗遂。恩榮備極。蟣蝨賤臣。何以得此於聖明之世。日夕南望。攢首感祝。迺於前月。伏承玉署移除之命。適値本官有事。旋蒙恩遞。曾未幾何。又伏承除旨。自天之霣。前後便藩。闔門之私。一倍感激。臣於逖違之餘。宜卽趨肅。少伸叨謝之忱。而前任龍岡縣令解由。尙在未出之中。格例所拘。勢難冒膺。玆於召牌之下。隨詣闕外。露章自列。伏乞聖明。俯賜鑑諒。亟許鐫免。俾存公格焉。臣無任云云。答曰。省疏具悉。疏辭下該曹稟處。啓下吏曹。
정조 5년
吏曹啓目。粘連啓下是白有亦。觀此弘文館校理徐有成上疏。則以爲前任龍岡縣令時。解由尙在未出中。亟許鐫免亦爲白有臥乎所。玉署出入未出解由之人。一番啓請。旣承勿拘之命。則其後更不煩稟。循例備擬。自是格例。上疏內辭緣置之。何如。啓依允。
정조 5년
辛丑四月二十三日午時。上御誠正閣。都承旨入侍時。行都承旨蔡弘履。假注書李集斗。記事官文采五金載瓚。以次進伏訖。上曰。昨日抄啓文臣製述榜。可謂公道矣。此後則勿爲方外借作。自做應製之意。申飭好矣。上曰。衿川事。可謂變怪矣。此而不嚴治。日後爲官長者。每逢如此之辱。申耆雖謂之不善處事。以官長見辱於下吏。則李宗漢輩。不可以尋常處之。輦轂至近之地。有此乖常之變怪。宜待按覈御史復啓。可以重繩矣。弘履曰。此輩犯上之罪。可謂殺無赦矣。無論首從。參謀諸漢。竝施死律。然後可以懲如此之患矣。聖敎誠然矣。命書金鍾秀徐有成李命勳疏批。上曰。徐有成以解由未出陳章。銓曹之勿拘解由擬望。有前例耶。注書出去知入。賤臣承命。出問銓吏。入奏曰。初擬時。旣有勿拘解由之命。則其職無礙。檢擬他職則有所拘擬云矣。命書傳敎曰。御極以後。訖未遑爲。以予尊慕景仰之心。慊愧實深。況遵故事有圖上基址之命。及今擧行。尤極允當。慶州玉山書院。禮安陶山書院。遣官致祭。祭官祀品。依年前華陽書院致祭時例。磨鍊事。分付。在史局赴陣摠管。竝許遞。在京無故人口傳差出事。出榻敎命退。承史退出。
정조 5년
行都承旨蔡弘履坐。行左承旨李亨逵坐。右承旨徐有防坐直。左副承旨李養鼎坐。右副承旨趙時偉坐。同副承旨沈有鎭坐直。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
吏批啓曰。判書李衍祥。參判鄭民始竝牌招不進。小臣獨政未安。何以爲之。敢稟。傳曰。只出緊任。
정조 5년
蔡弘履啓曰。明日動駕時。王大妃殿惠慶宮問安。何承旨進去乎。敢稟。傳曰。同副承旨進去。
정조 5년
沈有鎭啓曰。卽者漢城府郞廳來言。明日動駕時。本府堂上。當爲導駕。而判尹權噵。身病猝重。左尹鄭昌聖別雲劍進。右尹金夏材實錄廳進。無以推移進去云。判尹權噵牌招。使之進參。何如。答曰。允。
정조 5년
徐有防。以奎章閣言啓曰。奉謨堂奎章閣。臣等進詣奉審。則去月奉審時。執頉者外。姑無頉處之意。敢啓。答曰。知道。
정조 5년
傳于李亨逵曰。明日殿座處。五營及龍虎營。六兩遠射人各三四人待令。射技超等人亦各數人待令。擧沙擧靑龍刀人數人式。待令事分付。
정조 5년
承旨前望單子入之。徐有防落點。
정조 5년
沈有鎭啓曰。判尹權噵牌不進。推考傳旨今方捧入。而明日動駕時。導駕無進參之員。更卽牌招。何如。答曰。允。
정조 5년
又啓曰。判尹權噵再牌不進。推考傳旨今方捧入。而動駕隔宵。導駕無進參之員。所當更請牌招。而係是一日三牌。何以爲之。敢稟。答曰。更爲牌招。
정조 5년
又啓曰。判尹權噵三牌不進。推考傳旨今方捧入。而謂以身病猝重。陳疏到院。原疏纔已退却矣。明日動駕時。導駕無進參之員。所當更請牌招。而一日四牌。有傷事體。何以爲之。敢稟。答曰。許遞。政官牌招開政。
정조 5년
傳于李亨逵曰。承旨入侍。
정조 5년
吏曹參議前望單子入之。鄭志儉落點。
정조 5년
以副應敎黃昇源牌不進罷職傳旨。傳于徐有防曰。只推。
정조 5년
徐有防。以實錄廳摠裁官言啓曰。本廳校正郞廳黃昇源。方帶館職。當此史役方張之時。不可無變通之道。本職依例許遞。何如。答曰。允。
정조 5년
兵批口傳政事。副司果黃昇源。
정조 5년
徐有防。以弘文館言啓曰。本館上番。連日闕直。事甚未安。今日政。新除授玉堂。待下批仍卽牌招入直。何如。答曰。允。
정조 5년
沈有鎭啓曰。新除授漢城府判尹。待下批牌招察任。何如。答曰。允。
정조 5년
有政。吏批。判書李衍祥牌不進。參判鄭民始牌不進。參議鄭志儉進。承旨蔡弘履進。以韓光會爲判尹。黃命耇爲豊德府使。林濟遠爲修撰。
정조 5년
兵曹口傳政事。副司直鄭象仁金尙集。
정조 5년
傳于李亨逵曰。留營置之。
정조 5년
以衿川按覈御史。李䕫査啓。傳曰。猶未分明。更爲捧招以聞。
정조 5년
李亨逵。以訓鍊都監言啓曰。本局勸武軍官等年歲根派。別單書入之意。敢啓。答曰。以培養激勵之意。敢述故事。雖有是擧。在前科埸紛競。率皆此科爲甚。卿等必須另加嚴束。無或有臨時現發之弊。此乃先甲之諭。致令諸勸武知之可也。
정조 5년
又以禁衛營言啓曰。本營勸武元數中金普淵。身病猝重。勢難參試。其代。以額外勸武李海範別單中。塡差以入之意。敢啓。答曰。知道。
정조 5년
又以禁衛營言啓曰。明日慕華館擧動時。本營騎士二番步軍四哨隨駕事。命下矣。外營各處入直將官軍兵等。依例除標信出用。西營入直軍兵。依兵曹啓下節目。只留三名。該將官率領仍直。餘皆赴陣事。待標信擧行。還宮後還入直之意。敢啓。答曰。知道。
정조 5년
沈有鎭。以兵曹言啓曰。忠翊衛將趙雲慶。身病沈重。勢難仕職。呈狀乞遞。今姑改差。何如。答曰。允。
정조 5년
李養鼎。以一所巡廳言啓曰。去夜三更四點量。犯夜人別監李在寬執捉。而何以爲之。敢啓。答曰。夜禁申飭之日。掖屬之犯禁。萬萬痛駭。而旣非用棍之時。移法司推覈。此後益加審察。隨現草記。掖隷如以本廳之執捉。有作弊之端。從所聞。亦卽草記。可也。巡廳則續續執捉。而巡邏營捕廳。迄無執捉之事。從中故縱。不難知也。此後若不捉納。該營該廳。難免其責。自政院嚴飭。
정조 5년
辛丑四月二十四日辰時。上御誠正閣。左承旨入侍時。行左承旨李亨逵。假注書趙興鎭。記事官文采五金載瓚。以次進伏。上曰。昨日勸武諸人。皆捧錄名單子。而單子中列書四祖耶。亨逵曰。已爲收捧。而單子中俱書四祖矣。上曰。今日日氣。頗有雨意。甚可悶矣。亨逵曰。明日若雨下。則試射誠難矣。上曰。宗宰官皆進參云耶。亨逵曰。俄者。領府事言送本院。病不得參班云矣。上命書傳敎曰。明日陪班。無刑曹堂上。今又有開坐之命。職務自多相妨。刑曹判書李性源史局之任。今姑減下。又命書傳敎曰。吏曹參議前望單子入之。上曰。少頃。當下標信。李集斗往實錄廳。摘奸以來之意分付。可也。命退。承史以次退出。
정조 5년
行都承旨蔡弘履坐。行左承旨李亨逵坐直。右承旨徐有防坐直。左副承旨李養鼎坐。右副承旨趙時偉坐。同副承旨沈有鎭坐。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
慕華館擧動還宮後。奎章閣政院藥房口傳問安。答曰。知道。
정조 5년
徐有防啓曰。宗親之隨朝廷問安之時。例送錄事。請承旨。而今日大駕還宮後。宗親問安之班。只有一人。以錄事不爲入來。送吏來請。事未前有。大失體例。故臣等據例不進。以錄事來請之意言送。則更不往復。仍爲出去。以至不爲問安之境。以此以彼。極爲駭然。宗臣從重推考。何如。傳曰。允。不入來宗親班。捧現告以入。
정조 5년
傳于徐有防曰。以徒年限滿。在來朔。而渠子奏對。足有可感者。宣川徒配罪人鄭煥猷。卽令放送。
정조 5년
徐有防啓曰。修撰林濟遠。纔已遞差矣。校理徐有成牌招。啓辭未下。玉堂上下番俱空。事甚未安。未差之代。政官牌招。開政差出。待下批牌招入直。何如。傳曰。前望單子入之。
정조 5년
備忘記。六兩入格兼司僕嘉善金光隅。前已邊將承傳。與羽林衛出身金采淑加資。其餘禁衛騎士趙宗仁六人。竝半熟馬一隻賜給。靑龍刀運用及能擧半擧人。各其勞。考例施賞後草記。
정조 5년
傳于徐有防曰。龍旗事。不但前無之駭擧。渠之匿避之罪。又且無論。惟其欺瞞之語。卽地變說者。不料士夫風習。若是其乖悖。如欲索言。是係羞恥事。姑從末勘。當該兵郞。爲先削版。
정조 5년
李養鼎。以兵曹言啓曰。依下敎。隨駕禁軍及駕後禁軍與武藝別監內吹兼內吹標下軍兵等處。療飢之意。敢啓。答曰。知道。
정조 5년
吏曹口傳政事。以洪述祖爲衿川縣監。知實錄事單李命植。同知實錄事單金履素。
정조 5년
行都承旨蔡弘履坐。行左承旨李亨逵坐直。右承旨徐有防坐直。左副承首李養鼎坐。右副承旨趙時偉坐。同副承旨沈有鎭坐。注書二員未差。假注書李集斗藥院直趙興鎭仕直。事變假注書姜彙鈺仕。
정조 5년
大殿王大妃殿惠慶宮中宮殿。政院口傳問安。答曰。知道。
정조 5년
藥房都提調臣鄭弘淳。提調臣洪樂性。副提調臣李亨逵啓曰。郊館臨試。扺暮還宮。伏未審夜間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣侯。何如。臣等不任區區伏慮。敢此問安。竝爲仰稟。答曰。知道。慈殿慈宮氣候一樣矣。卿等不必入侍。
정조 5년
王大妃殿惠慶宮中宮殿。藥房口傳問安。答曰。知道。
정조 5년
李亨逵啓曰。卽伏見慶尙右兵使申應周來五月朔忠翊衛等上送啓本。則今月初九日封發者。今日始爲至院。計其程途日字之如是遲滯。殊涉未安。原啓本雖已捧入。而該帥臣推考警責。何如。傳曰。允。
정조 5년
以問安不參宗臣現告。傳于徐有防曰。在班宗臣之無一人入來。除非老病則已極駭然。侍衛宗臣之率皆徑去。尤甚無謂。現告中時帶摠管人。以罷職捧傳旨。其中西溪君。亦是老病之人。勿論。
정조 5년
傳于徐有防曰。莫重所御轎子。至有折杠之擧。事極萬萬驚駭。當該小宦。令該曹。今日內開坐。嚴査以聞。掩置不奏中官。令該府處之。
정조 5년
傳于李養鼎曰。今因囚供思之。時囚之勿爲請刑之制。如侍從及閫帥以上。姑捨是。文之翰林注書。武之宣傳摠都。日以其近列。因先朝受敎。該府結語。一從右例。而又若中官經長番內侍。則亦皆直請議置。此足爲旁照之一端。今此該府結語中王漢禎林世載。直爲請刑。似無受敎而然。此後依他例。勿請刑直。待議處事。定式施行。
정조 5년
以刑曹小宦張漢明等供辭。傳于徐有防曰。渠輩取供。尤極無嚴。非此四豎所倂犯也。其中必有作犯人。而汎稱遲晩。此供辭勿施。待明朝開坐。更爲取招。區別首從。嚴勘後草記。
정조 5년
徐有防。以弘文館言啓曰。本館上番。連日閣直。事甚未安。校理徐有成。吏曹啓目。旣已蒙允。卽爲牌招入直。何如。答曰。允。
정조 5년
左承旨李亨逵啓曰。司謁司鑰。雖云微末之類。身屬掖庭之署。人是帽帶之官。則凡於自內問安等節。固宜隨事盡誠矣。昨日還宮後。翌日問安事。當依例爲之。而無端廢却。及至特敎査問之下。其所仰對。全不成說。究厥罪狀。萬萬痛駭。以此以彼。不可汰去而止。當該司謁司鑰。一倂令攸司。科治。何如。答曰。非但還宮後不爲而已。翌日亦不爲焉。啓辭中但提還宮後。漏却翌日字。豈非不審。渠輩處在掖庭。凡係婦寺之忠。猶恐或後。而今反不然。偃息爲事。視飭敎若蔑如。至於司謁。旣是頭目。又兼傳命。可謂職尊任榮。其所淬勵。百倍他人。而渠輩則痴心怠習。日滋月長。了無報效之意。徒有僨誤之事。觀於鳳頭抄擇中。禁前導一二事。渠輩不畏法之罪。可以三隅反。究厥罪狀。科治可謂太歇后。然近不用杖。不杖而問。秪歸䙝越。該房如已申退。則坐直承旨廳坐。一竝捉致廢却。委折各人等處。更爲仔細覈實。司謁處。又以上項罪目。推覈以聞。
정조 5년
傳于李養鼎曰。司謁司鑰。倂爲先汰去。
정조 5년
備忘記。司謁司鑰一空差代。有不可無主管之人。司鑰李德鳳。司謁除授。排設房弓房書房色。王大妃殿惠慶宮。兼司鑰差下。
정조 5년
徐有防。以實錄廳郞廳。以摠裁官意言啓曰。本廳校正堂上李命植。校讐堂上金履素。當此史役方張之時。差下之後。不卽出肅。事甚未安。令政院。稟旨牌招。纂修堂上。旣已減下。纂修郞廳柳河源。移差謄錄郞廳李運彬宋樂移差粉板郞廳。使之察任。何如。答曰。允。
정조 5년
李亨逵。以兵曹言啓曰。依傳敎。靑龍刀能擧堂上軍官李春琦林春興。木綿各二匹。半擧禁軍李寬彬孫大賢。木綿各一匹。分等施賞之意。敢啓。答曰。知道。訓局草記。已下敎矣。
정조 5년
李亨逵。以訓鍊都監言啓曰。依傳敎。靑龍刀運用本局牢子李尙信。木綿三匹。半擧本廳軍官成範鎭。木綿一疋。分等施賞之意。敢啓。答曰。知道。武藝別監。不入於此草記。亦不入於兵曹草記。然則從中見漏耶。問于兵曹草記。此後不可無一番定式。相考前例。亦爲草記。
정조 5년
李亨逵。以訓鍊都監言啓曰。依下敎。兵曹使令高擎天郭明天池昇龍金聖玉金泰得朴枝英等。拘留北營之意。敢啓。答曰。每每分揀。寧有如許國法。兵郞則拿入命下之後。逃避不現。而駕到闕門。僅始拿入。從以該郞外。他郞之帶隷。各持器物。成群戞過於駕前。自有當施之律。而近不用刑。爲先移刑曹。一倂照律定配。有隷則必有吏。亦令該曹。査覈勘處後草記。
정조 5년
李亨逵。以訓鍊都監言啓曰。本局拘留兵曹使令高擎天郭明天池昇龍金聖玉金泰得朴枝英等。移送秋曹之意。敢啓。答曰。知道。
정조 5년
以御史狀啓。傳于徐有防曰。極甚精核。無容更査。本事已至究竟。久留必貽邑弊。爾其復路。明日來待事回諭。
정조 5년
徐有防啓曰。今日實錄廳進不進單子中。郞廳權中憲。懸病不進。依定式禁推傳旨捧入之意。敢啓。傳曰。許久仕進。宜有濶狹。此傳旨分揀。使之減下。
정조 5년
吏曹口傳政事。以洪文泳李鼎運爲兵曹正郞。以趙普陽爲佐郞。
정조 5년
傳于李亨逵曰。坐直承旨入侍。
정조 5년
李亨逵。以御營廳言啓曰。依傳敎。責龍刀能擧本廳敎鍊官金景大處。木綿二疋施賞之意。敢啓。答曰。知道。
정조 5년
李亨逵。以訓鍊都監言啓曰。武藝別監。不入於此草記。亦不入於兵曹草記。然則從中見漏耶。問于兵曹草記。此後不可無一番定式。相考前例。亦爲草記命下矣。問于兵曹。則以爲武藝別監賞格。若無特敎。則本曹無施賞之例云。而本營前例。不有特敎。則亦無擧行之事矣。以四等試射賞格言之。例自兵曹擧行。今此賞格。兵曹似當擧行。而事係定式。臣營不敢檀便。何以爲之。敢啓。答曰。知道。未得傍照之例。有考例草記之命矣。四等試賞。事極甚襯。似依此定式。可也。
정조 5년
李亨逵。以守禦廳言啓曰。依傳敎。靑龍刀能擧本廳哨官李慶錫。別破陣李光運。各木綿二疋施賞之意。敢啓。答曰。知道。
정조 5년
徐有防。以刑曹言啓曰。兵郞拿入命下之後。到闕門僅始拿入。該郞外他郞之帶隷。持器物。成群戞過於駕前。一竝照律定配。有隷則必有吏。亦令該曹。査實勘處後。草記事。命下矣。取考大明律行宮營門條。有曰擅入牙帳門者。杖六十。徒一年。罪人兵曹使令高擎天郭明天池昇龍金聖玉金泰得朴枝英。依此律施行。杖則收續後。高擎天洪忠道新昌縣。郭明天黃海道兎山縣。池昇龍金川郡。金聖玉江原道伊川府。金泰得金化縣。朴枝英洪忠道木川縣。竝定配所發配。書吏金鼎和朴重源金振玉。亦爲査出。以同律勘處。而金鼎和江原道洪川縣。朴重源黃海道平山府。金振玉洪忠道全義縣。一體定配所。竝卽押送之意。敢啓。答曰。知道。更思亦有審覈之道。因郞官之言而戞過乎。然則猶與渠輩身犯差間。如已罷坐。明日開坐時。査實論理草記。
정조 5년
李亨逵。以刑曹言啓曰。小宦張漢明等供辭啓目判付內。非此四豎所竝犯。其中必有作犯人。而汎稱遲晩。此供辭勿施。更爲取招。區別首從。嚴勘草記事。判下矣。依判下更爲嚴覈。則罪人沈海益安如磐等以爲。御轎奉持時。渠等果未及待令。實無目見之事。而初招時。不敢以未及待令。有所發明。渾稱遲晩云。罪人張漢明李永培等以爲。御轎奉持時。渠等所奉邊外杠。果爲致傷。而永培在前。漢明在後。中間所奉之杠着釘處。誤爲觸傷。至於折杠。若論首犯。渠等二人。實爲難免云。以此所供觀之。則張漢明李永培。當爲首犯。取考大明律乘輿服御物條。有曰若主守之人。將乘輿。服御物誤毁者。杖七十。徒一年半。張漢明李永培等。依此律施行。杖則收續後。張漢明洪忠道報恩縣。李永培江原道楊口縣。竝定配所。卽爲押送。沈海益安如磐等。雖不可以竝犯論。而其不卽待令之罪。亦不可無懲。以不應爲事理重律。杖八十收贖放送之意。敢啓。答曰。知道。與御轎時誤傷差殊。亦與主守之人有間。本律收贖放送。
정조 5년
又以義禁府言啓曰。前別軍職曺學臣姜五成柳孝源李潤彬具埱鄭駿采王漢禎林世載朴基豊吳毅常等拿囚之意。敢啓。答曰。知道。
정조 5년
徐有防。以義禁府言啓曰。孟山前前縣監鄭弼臣拿囚之意。敢啓。答曰。捧供以聞。
정조 5년
李養鼎。以義禁府言啓曰。宣川府徒配罪人鄭煥猷放送事。承傳啓下矣。鄭煥猷卽爲放送事。分付該道道臣之意。敢啓。答曰。知道。
정조 5년
領議政徐命善。右議政李徽之。聨名上箚曰。伏以。天氣淸和。鑾蹕穩旋。區區下情。曷勝忭幸。仍念臣等。俱據匪據。隨處昏憒。雖尋常節文之間。每不免疎漏顚錯之歸。今日起居之闕然。卽其一端也。郊外動駕後。翌日間安。乃是應行之禮。臣等始果念此。考見前例。則陵幸與經宿擧動外。曾無翌日問安之事。故臣等徒循謬規。未及周思。致使常禮。略而不行。臣等微誠之少伸。惟在此等處。而一任隳廢。亦不能自效。惶愧震懍。求死不得。玆敢聨陳短箚。略暴引罪之忱。伏乞亟命攸司。重勘臣等慢忽之罪。以警具僚。以肅頹綱。不勝幸甚。取進止。答曰。省箚具悉。卿等之懇。法宜率舊。事貴從近。今玆箚引。胡爲而至也。大是意料之外。卿等安心。勿復控讓。卽起視事。仍傳曰。此批答。遣史官。傳諭于領右相。
정조 5년
辛丑四月二十六日酉時。上御誠正閣。右承旨入侍時。右承旨徐有防。假注書趙興鎭。記事官徐龍輔金載瓚。以次進伏訖。上曰。日前騎郞事。亦關紀綱。咫尺殿座之前。持筒介方席之隷。任自戞過。少無顧忌。事之無嚴。莫此爲甚。如有一分國綱。焉敢如是耶。有防曰。臣亦於其時參見。而萬萬駭然矣。上曰。吏郞行公乎。有防曰。雖不得辭遞。旣未赴政。則與不得行公無異矣。上曰。堂下通淸積滯。此亦可悶矣。有防曰。今則吏郞與吏判相避。故雖欲通淸。末如之何矣。上曰。昨日試射時。付標何不卽爲入啓耶。有防曰。夜深不得入之矣。上曰。玉堂有闕。幾何云耶。有防曰。修撰徐有成外。皆有闕云矣。上曰。宗班中。不參候班者幾人耶。有防曰。一一査問則皆有稱托之說矣。上曰。別軍職等供辭入來。持入。賤臣承命出持入。命讀。有防讀奏訖。命書判付。有防曰。實錄堂上李命植。肅拜單子入啓之後。不爲入來。事甚未安。推考警責。原單子勿施。何如。上曰。依爲之。出擧條
정조 5년
行都承旨蔡弘履坐。行左承旨李亨逵坐。右承旨徐有防坐。左副承旨李養鼎坐。右副承旨趙時偉坐直。同副承旨沈有鎭坐直。注書二員未差。假注書李集斗藥院直趙興鎭仕。事變假注書姜彙鈺仕。
정조 5년
徐有防。以奎章閣言啓曰。直閣徐鼎修。今方入直。而身病猝重。待敎鄭東浚。亦有身病。勢難入直。以檢書官代直之意。敢啓。答曰。知道。
정조 5년
玉堂前望單子入之。副應敎洪明浩。副修撰柳孟養落點。
정조 5년
沈有鎭啓曰。明日次對。兩司當爲進參。除在外未肅拜人員。竝待開門牌招。以爲入侍之地。何如。傳曰。允。
정조 5년
傳于沈有鎭曰。明日次對。校正堂上入侍。
정조 5년
蔡弘履啓曰。吏曹判書李衍祥。參判鄭民始。參議鄭志儉牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判更卽牌招開政。何如。傳曰。允。參議只推。一體牌招。
정조 5년
傳于蔡弘履曰。曺允亨今日政。備擬。
정조 5년
蔡弘履。以吏批言啓曰。判書李衍祥牌不進。參判鄭民始式暇。小臣獨政未安。何以爲之。敢稟。傳曰。只出緊任。
정조 5년
有政。吏批。判書李衍祥牌不進。參判鄭民始式暇。參議鄭志儉進。承旨蔡弘履進。以鄭趾煥爲大司諫。朴宗彦爲掌令。鄭益祚爲持平。權以綱宋民載爲正言。李謙彬爲副校理。李鼎運爲修撰。鄭淵淳爲副修撰。嘉義金光澤今加資憲。嘉善金光瑞今加嘉義。以上親臨試取時。入格加資事承傳。以洪光一爲兵曹正郞。睦祖永爲禮曹正郞。趙廷㻐爲長陵令。曺允亨爲司僕主簿。
정조 5년
有政。兵批。判書洪樂性進。參判未差。參議李致中入直。參知吳大益病。承旨趙時偉進。以海溪君徐有慶金魯鎭爲都摠管。李樸爲忠翊衛將。林濟遠爲文兼。李長益爲都摠都事。金鴻齡爲慶熙將。金重鼎爲天城萬戶。副護軍申致權。司直權噵宋煥億尹承烈嚴思憲。司果林濟遠李延伋尹行晉。以鶴城君楡爲都摠管。
정조 5년
李亨逵。以兵曹言啓曰。以武藝別監施賞事。因訓鍊都監草記。傳曰。未得旁照之例。有考例草記之名矣。四等施賞。事極甚襯。似依此定式。可也事。命下矣。依傳敎。今番靑龍刀能擧武藝別監孫世隆處。木綿二疋賜給。半擧別監李必元金瑞應李珍烈宋光洙等處。木綿各一疋賜給之意。敢啓。答曰。知道。
정조 5년
李養鼎。以義禁府言啓曰。中官康壽甲李得完金始采等拿囚之意。敢啓。答曰。知道。
정조 5년
又以義禁府言啓曰。時囚罪人曺學臣李潤彬具埱王漢禎林世載朴基豊吳毅常等。以公罪考律勘處放送後草記事。命下矣。曺學臣李潤彬具埱王漢禎林世載朴基豊吳毅常等段。傳旨內。此係渠輩人事道理不屑之爲飭勵。而亦關國體法綱。則不可不罪。別軍職之職。與外廷自別。況於近來。亦多士夫而渠輩之蔑如。無異一番者類。且渠輩職任。不過陪扈與起居。而以起居一事言之。或爲或否。太涉礙眼。非不知近於衝脅之拜以存羊之義。不得已有飭敎。在渠輩所當知感爲榮。伊後城內動駕還宮後。强行起居。而至於今日。則旣是郊外。翌日更無勿爲之下敎。政院亦已按例行之。則渠輩反效朝廷拔例不爲之習。此等別軍職。虛縻職銜。徒損經費。所謂非徒無益。而又害之者。此輩之謂也。一竝令該府處之。罪取考律文則大明律不應爲條。有曰凡不應得爲而爲之。事理重者。杖八十云矣。曺學臣李潤彬具埱王漢禎林世載朴基豊吳毅常等。以公罪杖八十收贖。放送。何如。答曰。允。如有功議。各減一等。
정조 5년
又以義禁府言啓曰。時囚罪人鄭弼臣原情公事判付內。以草記勘律事。命下矣。鄭弼臣段。平安監司金華鎭査啓。據刑曹粘目內。金吾以外。元無三省訊杖。而外方或有三省罪人。則差送敬差官。依例按問。罪人抵賴不服然後始用法杖典。則中外方依此施行之文。蓋謂是也。非造置之意。不知法意。乃於常時。預爲擅造者。萬萬驚駭。不可以謂之錯認。有所曲恕。始造守令。令該府拿問處之。罪取考律文則大明律制書有違條。有曰凡奉制書。有所施行而違者。杖一百。大典推斷條。有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。鄭弼臣杖一百收贖。告身盡行追奪。放送。何如。答曰。允。如有功議。減一等。
정조 5년
又以義禁府言啓曰。時囚罪人鄭弼臣。杖一百收贖。告身盡行追奪。曺學臣李潤彬具埱王漢禎林世載朴基豊吳毅常等。以公罪。各杖八十收贖放送事。草記批旨內。如有功議。各減一等事。命下矣。曺學臣五代祖好益。扈聖原從功臣。李潤彬祖義翼。掦武功臣。具埱十代祖壽永。靖國功臣。朴基豊十三代祖仲孫。靖難功臣。吳毅常七代祖定邦。扈聖功臣云。竝功減一等。各杖七十收贖。而鄭弼臣王漢禎林世載等。無功議云矣。敢啓。答曰。知道。
정조 5년
趙時偉。以刑曹言啓曰。再昨日動駕時。衛外撃錚人等。依近例。除刑推捧供以入之意。敢啓。答曰。司寇得人。近來訟案。直令議處。良由所以。今下八度公事。皆可從速獻讞。此後益加惕意。無或久而少弛也。
정조 5년
以刑曹撃錚罪人金光洙原情。傳于沈有鎭曰。無論訟理曲直。事關倫常。此固罔赦之罪。而猶從審愼之意。下本道査啓。更自本道行査決折。則訟理之曲直。又不難辨。而旬日之內。或上言。或擊錚。此等頑民之習。不可不嚴懲。朝家必欲曲察小民之幽隱。而本事反是。以此意行會本道道臣。待用刑時。各別嚴刑。照法重繩後狀聞。卿曹之不請勿施。循例捧供。殊甚不審。當該堂上推考。此漢。自卿曹當日內鎖枷。押送該營。使之牢囚。
정조 5년
義禁府啓目。別軍職曺學臣姜五成柳孝源李潤彬具埱鄭駿采王漢禎林世載朴基豊吳毅常等原情云云。曾經宣傳官。勿爲請刑。旣有先朝受敎。不敢循例請刑。上裁爲白乎旀。王漢禎林世載等。刑推得情。何如。啓。誠如其矣等之爰辭。果是應行之禮是隱則何苦而無端不爲乎是喩。敢將天奪其魂四字。要作分疏之端。是乃汎然說去。徒歸漫漶。適足爲罪上添罪之資。此供辭勿施。更良捧草供以聞爲有矣。莫重宿衛之地。番次一空。極爲疎虞兺除良。況旀集賢門直所。只置軍士者。寧有如許事體。觀渠供。當有區別勘處之道。夜深前。修整文案入啓爲良如敎。
정조 5년
又啓目。別軍職曺學臣姜五成柳孝源李潤彬具埱鄭駿采王漢禎林世載朴基豊吳毅常等更招云云。復事漫漶。泛稱遲晩。所當請刑是白乎矣。曾經別軍職。分爲請罪。旣有先朝受敎。上裁。何如。啓。再供。猶不分明。而今若更令捧招。太近張皇兺除良。夜又向闌。宜有決折之道是遣。諸囚旣皆見汰。又經再招。竝只考律勘處。放送後草記爲旀。至於姜五成柳孝源鄭駿采等段。皆是外任。廳中凡事之主管。似不若時任諸員。見今番次俱曠。姑爲付過放送。使之卽刻內。推移入直爲良如敎。
정조 5년
持平李明濟上言曰。伏以臣。卽病目之廢物耳。本以世祿遺裔。從事公車之業。間因風火所祟。積歲沈嬰。遂致阿睹之患。而不至失明。年近六旬。幸竊一第。時當我聖上臨御之初。化理淸明。瘖聾跛躄。莫不鼓舞。臣於是。竊自以爲生逢堯舜。獲登朝籍。庶幾備充百執事之末。以效涓涘之報矣。不幸命途奇窮。天降之災。屢見西河之慼。仍成瘴濱之疾。宿症益轉。駸駸然莫可救療。此正諺所謂學藝而眼昏耳。回明返視。斷無其望。彯纓結綬。此生已矣。曩在春間。薇垣除旨。忽下於千萬夢想之外。臣適在鄕廬。旋蒙見遞。曾未幾何。又伏奉栢府新命於郊外尋醫之日。臣聞命惝怳。若夢非眞。當今之世。材彦林立。不病者何限。而乃以耳目之重任。責之盲廢之殘喘。數月之間。除旨聨翩。私心驚懍。如添一病。繼之以感淚之被面也。鳴呼。唐之張籍。自謂盲於目不盲於心。而欲開口吐出胸中之奇。若臣者。性極庸陋。百無肖似。心目俱盲。固所當廢。去就一節。初無可論。除命之下。雖不敢一向淹伏。擔舁病蹤。來詣私次。而叩謝天門。亦無其路。薄不得不罄盡悲苦。仰瀆宸嚴之乎。此何人哉。朝家旣不知臣病廢實狀。而謬恩及此。則必不待臣言之畢。而宜有以處之也。日月之明。無幽不燭。天地之澤。無物不遂。伏乞聖慈。俯垂哀憐。亟賜鐫斥。仍令選部。勿復照擬。俾得安意調息。以卒餘生。千萬至祝。臣於引疾之章。不宜及他。而事關懲討。略此尾陳。以冀聖明之裁處焉。嗚呼。天下之惡逆。豈有如鄭妻龜柱者乎。雖卽地剮裂。何能盡洩神人之憤。而罪名旣著後。假息地上。今至五六載之久。世間豈有是耶。臣雖盲廢。嫉惡强腸。猶不後人。借聽傍人之讀朝紙。每至三司之例批。不覺髪豎而䀝裂。懲討如此。而將何以爲國乎。以鄭妻。爲王室懿親。而姑緩其誅。則古之管蔡。獨非懿親乎。今日廷臣。何其無周公之風也。丁酉傳敎中有曰。龜柱。諸逆之亂本。亘萬古所無。而啓能量翼。猶枝葉耳。枝葉尙未免肆諸市朝。而況以亂本。偃處海島。又安知不枝上生枝。葉上生葉乎。言之及此。凜然心寒。至於國榮之千罪萬惡。姑無論。沮遏大計一事。是何等凶逆。而罪止歸還斃於牖下者。豈非一大變怪乎。曩者乙未。雖曰有功。及至己亥。誠有罪焉。功自功而罪自罪。自點器遠。功非不高而何嘗不罪其罪乎。其叔樂純之三大罪。前後疏啓。亦已備矣。竄配薄勘。尙未蒙兪。其可謂國有法乎。臣雖病伏垂死之中。竊嘗以爲三司諸啓。不賜啓允。則三綱淪而九法斁。惟聖明念哉。又有一事可駭者矣。臣聞肅廟朝丙申處分。非但尹拯背師。以其父子之語犯孝廟故也。我殿下適當舊甲之重回。復擧追削之成命。此莫非光先烈正國是之聖意。則雖其血黨。孰敢異議。而昨冬同敦寧尹光紹辭疏中。有曰。重被泉壤之誣。噫嘻。此何言哉。誣之爲言。搆捏橫逆之謂也。其曰。康王實在軍前曰。句踐詐矣。曰。虛浮之君崇奬太過等語。果非侵犯先王者乎。其言之無倫絶悖。至於如此。前後丙申。朝廷處分。何等嚴重。而乃敢斷之以誣之一字。殆亦傳法沙門。語必犯上而然耶。設令枉彼罪罰。在臣之道。謂之冤。猶感可也。其可曰誣乎。光紹又募得多儒。稱以辨誣。治疏。上送。其疏雖未登徹。遣辭之無嚴。設計之叵測。斷不可容貸。臣謂同敦寧尹光紹。亦施竄配之典。以示不與同中國之義。可也。臣無任云云。答曰。省疏具悉。上款事。悉諭諸批。下款事。別無事端。而至今抉摘。無有所當。若此不已。平地駭浪。秪歸朋比之漸。所大懼者。仰累先大王建極之德也。
정조 5년
工曹判書李命植上言曰。伏以。臣於昨日。伏奉史局校正堂上差下之命。臣始甚驚惑。繼以憂歎。實莫曉其何以致此也。夫史局。重役也。校堂。峻選也。例以文任已經者畀之。蓋所以謹嚴其事。故難愼其人也。今臣未經文任。何以與論。無或以日前通擬之故耶。夫然則銓曹之通擬。已爲失當。而又從以仍其失而實之者。豈其可乎。此臣所以驚惑憂歎。誠爲朝廷惜名器。非直爲臣一身去就地也。念臣少而失學。長益無聞。隨衆覓科。不過爲祿仕之計。而出身之後。事與心違。淸要歷踐。華顯之叨冒。罔非踰溢涯分。而特以臣儱侗無知。不計其可堪不可堪。昧然承當。已不免從他笑罵之譏。而至於文學。又非力而可取。强而可能也。雖與前輩有實德者當之。猶或逡巡而不敢居。況臣之倥倥滅裂。尤何可以任重役而膺逡巡也哉。三牌之下。秖承無路。且臣又有所偟恐者。臣曹下隷。慣見臣凡於官職之來。不費辭避。一例出脚。今此不可當之任。亦謂其當出。不待臣言。徑呈肅單。臣則未知。偃然不入。致煩問備。莫非臣無恥之致。臣旣職忝正卿。而無恥實。至爲奏儓所窺測。則其爲淸朝縉紳之羞亦多矣。以此以彼。合被重何。伏乞聖慈。察臣肝膈之懇。亟賜鐫改之恩。仍治臣違命之罪。不能率下之失。俾史事完而具僚警焉。臣無任云云。答曰。省疏具悉。卿其勿辭行公。
정조 5년
辛丑四月二十七日辰時。上御誠正閣。左承旨入侍時。行左承旨李亨逵。假注書趙興鎭。記事官文采五徐龍輔。以次進伏訖。上曰。昨日所下傳敎見之乎。亨逵曰。昨日問安之闕。非但別軍職輩不善周旋。朝廷問安之闕禮。誠極未安矣。上曰。予非爲候班之闕焉。旣有動駕後。翌日問安。則不待勿爲問安之敎。而自下任自廢之。誠甚如何矣。亨逵曰。起居問安。豈非重大。而藥院則以措辭問安。朝廷則無端闕焉。誠萬萬非矣。上曰。御史入來云耶。亨逵曰。姑未入來。而朝者見其私書。則今明間似可復命云矣。命書傳敎曰。再明日次對進。定於明日。御史次對時入侍。又命書傳敎曰。政官牌招開政。又命書李命植疏批。書訖命退。承史以次退出。
정조 5년
辛丑四月二十七日巳時。上御誠正閣。右承旨入侍時。右承旨徐有防。假注書趙興鎭。記事官文采五徐龍輔。以次進伏訖。上曰。今見畿伯狀啓。則漣川有雨雹之災。當此麥農成實之時。必多所傷。爲民事誠可悶也。有防曰。然矣。上曰。昨日之雨。得無太過之患乎。有防曰。聞外方所聞。則姑無太過之患云矣。上曰。衿川御史狀本見之乎。有防曰。見之矣。上曰。觀其結辭。則極爲詳明。頗有意見矣。命采五曰。銓官牌去來知入。采五承命出。回奏曰。長銓亞銓牌不進。參議則入來云矣。又敎曰。更爲牌招。催促入來。采五承命出。回奏曰。判書牌不進。參判入來云矣。上曰。吏曹參判入侍。賤臣承命出。與鄭民始偕入進伏。上曰。昨日別軍職事。卿或聞知耶。民始曰。別軍職事。姑未聞知。而至於朝廷問安之闕焉。雖緣未及周旋之致。誠極非矣。上曰。朝廷問安。自前。每以勿爲問安爲敎。便成前例。故今番亦依前不爲。無足怪矣。而至於昨日騎郞事。誠萬萬駭然矣。民始曰。此亦紀綱所係矣。上曰。衿川御史狀啓見之否。民始曰。見之矣。上曰。衿川事。可謂無前之變怪。若不嚴覈。繩以重律。則末季民習。無以懲戢矣。民始曰。聖敎誠至當矣。必明覈其首犯者。斷之一律。然後可懲日後之弊矣。上曰。曺允亨上來乎。民始曰。上來云矣。上曰。有當窠乎。民始曰。姑無當窠。而解由未及出之。故雖有當窠。銓不得擧行矣。上曰。解由勿拘。卽爲調用事。分付吏曹。可也。上曰。北營賑侐。何如云耶。民始曰。當初所聞太過矣。今則不甚大段。以米價論之。比他邑別無高下云矣。上曰。惠廳之昨年貿米。何以區處乎。民始曰。姑無區處之路。而露置倉庭。日漸腐傷減縮云。誠悶然矣。向日禁軍放料時。以貿米給之矣。禁軍輩謂以米色之不好。皆不欲願受。故不得勒給。更以他米放料。而禁軍之不爲受去。亦甚駭然。禁軍將以下。皆將草記論罪云爾。則其後放料。以貿米給之。而餘米尙多。實爲難處矣。命退。承史以次退出。
정조 5년
行都承旨蔡弘履坐。行左承旨李亨逵坐直。右承旨徐有防坐直。左副承旨李養鼎坐。右副承旨趙時偉坐。同副承旨沈有鎭坐。注書二員未差。假注書李集斗病趙興鎭藥院直。事變假注書姜彙鈺仕直。
정조 5년
以司諫李命勳。持平李明濟牌不進罷職傳旨。傳于徐有防曰。只推。更爲牌招。
정조 5년
以司諫李命勳。持平李明濟再牌不進。罷職傳旨。傳于徐有防曰。只推。
정조 5년
徐有防。以弘文館言啓曰。新除授修撰李鼎運。副修撰鄭淵淳。卽爲牌招察任。何如。傳曰。允。
정조 5년
李養鼎。以刑曹言啓曰。再昨日動駕時。北部居金光水。以山訟事。撃錚於衛外。所當依例捧供以入。而光水係是出身。令義禁府擧行。何如。傳曰。允。
정조 5년
又以刑曹言啓曰。再昨日動駕時。南陽居幼學李培根。撃錚於衛外。故取考其原情。則本邑居李衡燮。偸葬於其祖母墳來龍二十五步之地。故今正月撃錚。而未蒙判下云矣。渠旣以此登聞。自京兆覆啓。則不待處分。又此呼籲者。極涉猥越。原情內辭緣勿施。何如。傳曰。允。
정조 5년
又以刑曹言啓曰。兵曹書吏金鼎和等三人。使令高擎天等六名處。更爲取招。則金鼎和果以結束色禁喧次知書吏。隨郞官出去的實。高擎天等以爲渠等六名。旣自訓局苟留。故不敢爲發明推諉之計。初果混稱遲晩。而最初持筒箇戞過者。乃是白兌元。隨兌元而出去者。乃是安成福云。故白兌元安成福。卽爲捉來取招。則渠等亦無辭遲晩矣。上項書吏金鼎和。使令白兌元安成福等。竝依前草記。自臣曹勘處。其餘各人等。竝放送。何如。傳曰。允。
정조 5년
又以義禁府言啓曰。因刑曹啓辭。衛外撃錚人金光水。所當依例捧供以入。而係是出身。令義禁府擧行事。允下矣。金光水今方待命。卽爲拿囚之意。敢啓。傳曰。捧供以聞。
정조 5년
玉堂洪明浩等聨名上箚曰。伏以。噫嘻痛矣。宋德相之罪。可勝誅哉。渠以先正之後裔。首膺聖朝之旌招。其禮遇之盛。眷待之隆。果何如。而德相乃反孤負聖恩。附麗國榮。其出其處。莫非國榮之指使。一語一默。皆承國榮之口授。曆數往牒。以儒爲名。趨附權凶。豈有如德相者乎。至如向來渠疏中四字凶言。眞所謂其心所在。路人皆知者。此亦國榮之沮遏大計。同一心腸。同一語脈。況國榮搆草德相謄呈之說。有耳皆聞。有口皆傳。則此與國榮一而二二而一者也。不幸國榮。天討未行。鬼誅先及。究問無處。神人共憤。今玆大僚之請討德相。實出忠憤之所激。而乃是擧國共公之議也。究厥指意。有浮莾操此而不問。將至於國不國臣不臣。臣等謂削奪官爵罪人宋德相。設鞫嚴問。斷不可已也。噫。國榮追律之請。日昨兩司之箚。可見輿憤之同然。而尙未蒙兪音。朝家之失刑。孰大於此。昔我先大王。斷禁追施之典。而其罪大惡極。宗社之所不容。臣民之所共誅者。則亦不得固守一定之法。多有追孥之擧。觀於耇輝已例。可知也。今此國榮之罪。具倍於耇輝。而獨不施耇輝所施之律。則其可曰國有法乎。噫。德相發言之凶而頤指者。國榮也。德相投疏之㦧而手草者。國榮也。凶如國榮。逆如國榮。而終逭當施之律。則亂臣賊子。將何以知懼哉。臣等謂急從兩司之請。特施孥籍之典宜矣。取進支。答曰。省箚具悉。業已斟量裁處。末端事悉諭諸批矣。
정조 5년
行都承旨蔡弘履坐。行左承旨李亨逵藥院直。右承旨徐有防坐直。左副承旨李養鼎坐直。右副承旨趙時偉坐。同副承旨沈有鎭坐。注書二員未差。假注書李集斗病趙興鎭仕直。事變假注書姜彙鈺仕。
정조 5년
備忘記。通德郞李義大。司謁除授。武藝別監金昌謙。書房色司鑰除授。
정조 5년
傳于徐有防曰。禮房承旨馳詣宗廟景慕宮。奉審摘奸以來。
정조 5년
傳于蔡弘履曰。奉審承旨入侍。
정조 5년
兵曹口傳政事。副司果洪明浩。
정조 5년
徐有防。以奎章閣言啓曰。直閣待敎薦望。待在京諸閣臣出仕會議後。草記事。命下矣。凡圈薦之法。兼行圈薦者最。其薦次之。圈又次之。今於直閣待敎。引用文衡兼行圈薦之例。事面似涉至重。引用翰薦之例。似爲便當。而不無難行之端。亦有窒礙之慮。惟瀛錄會圈之例。集衆見而採群議。以時任主之。則無不得備員之患。會閣僚圈之。則無獨自專任之嫌。以此定式似好。而至於合行事宜。有難以草記煩陳。此則著成節目。以爲啓下之地。何如。答曰。允。
정조 5년
又以奎章閣言啓曰。直閣待敎考功時。仕進未滿五日。則察推事。定式矣。今此考功啓目中。直閣徐鼎修。三次考功。仕進俱未滿五日。待敎鄭東浚。一次考功。仕進亦未滿五日。所當依定式請推。而聞有實病。與無緣不進有異。定式中旣有除實故之文。則今番似當安徐。此後如此之時。有難每每草記煩稟。準此施行。何如。傳曰。允。
정조 5년
以時囚罪人金光水撃錚原情。傳于李養鼎曰。觀此所供。不覺驚駭。今日國法。雖曰掃地。寧有如許蔑法之亂民。本事顚末。熟聞於向年先大王處分時所謂徐哥必是命瑞之子也。伊時未施三尺。豈是先大王本意。爲無一筵臣觀星之奏。渠豈逭當律。尙貸至今。猶是意外。反生荷杖之計。又以此事。至煩上聽。此而泛視之則强弱扶抑之意。姑捨是。幸漏王章之徒。皆將接跡。而復售舊習。事之痛駭。莫有甚於此。所謂徐哥兩班。令該曹。當日內嚴囚。待明朝施威嚴問。捧直招後以聞。該堂拘於命瑞之顔私。不能摘覈。赴坐堂上。倂難免重勘。以此分付。
정조 5년
備忘記。俄於禁府公事。已有下敎。而以其稍久之事。猶未詳事實。取考伊時文案。益覺其所未覺。當初。實因明白詞案丁寧。而償命之。倖免其時公議。已不勝紛然。此則姑勿論。所謂徐哥逃躱不現。該曹至請自捕廳跟捕。因此先朝飭敎。不趐嚴明。仍有直施邦刑之敎。以渠本罪。有渠故犯。始雖抵賴。旋以承款。以至於捧結案。請詳覆。特蒙曠蕩之聖恩。律至減死。又因倖會。竟卽宥還。而曾未幾何。又以此事。登聞於今日朝廷。此而尋常處之。惟彼不易之關和。將無所施。以此意嚴飭該曹。若論首犯。雖曰徐哥之子云。而癸巳處分時聖敎。渠非豚魚。尙知感惶。而今反縱子肆惡。又復若前。究厥情狀。可謂罔赦。徐命瑞爲先令該府拿問。捧口招以聞。
정조 5년
以申耆照律公事備忘記。俄於禁府照律公事。欲爲措辭判下。而徑先踏下。旣係當問之事。則不可以已勘而處之。大抵衿川事。犯官長自犯官長。犯國法自犯國法。聞昨筵繡衣之言。果不爽所料矣。渠以官長。爲酒所使。擅殺人命。已極萬萬無狀。而況又厥漢輩之侵犯官長。亦由渠自取云。成給手標之說。渠旣擬欲從之。始則指期。末乃持擬。御史所謂示弱云云。可謂喫緊。且當藏刑之日。初無刑跡之事。爲渠飾怒之具。冒犯朝令之無難。果是何等意思。及又戕殺之後。必諱登聞。一任厥漢跳踉。而畢竟馴釀。至於作變云。此皆當問之大者。以此意。令該府知悉。發問目取招後勘律。
정조 5년
徐有防。以實錄廳郞廳。以摠裁官言啓曰。本廳校讐郞廳洪明浩。方帶館職。有妨史役。本職依例許遞。何如。傳曰。允。
정조 5년
李養鼎。以戶曹言啓曰。各處所揭懸板中。當爲改書者。詳問各司。別單書入之意。敢啓。傳曰。知道。
정조 5년
李亨逵。以御營廳言啓曰。本廳一番騎士將李漸運。身病猝重。勢難察任。改差。何如。傳曰。允。
정조 5년
李養鼎。以義禁府言啓曰。衛外撃錚罪人金光水。依近例。除刑推捧供以入之意。敢啓。傳曰。知道。
정조 5년
辛丑四月二十九日戌時。上御誠正閣。坐直承旨入侍時。右承旨徐有防。左副承旨李養鼎。假注書趙興鎭。記事官徐龍眞金載瓚。以次進伏訖。上曰。觀此李命勳上疏。則予不欲索言於此等事。而政院之循例捧入。何也。有防等曰。係是言辭疏。則不可私相往復於原疏到院之後。故非不知有礙眼句節。而不得已捧入矣。上曰。沮遏大計。旣是懲討之大義。則以此臚列。何患無辭。而敢以淮南彌遠等句語。肆然書之於章奏之間。此無他。必是嘗施之計。究厥心腸。極爲凶險矣。渠焉敢如是耶。淮南之句語。已涉萬萬陰祕。而彌遠之譬。尤極凶悖。彌遠之時。顧何等時。而乃敢以此等說話。取譬於今日耶。其心所在。尤萬萬絶悖。以重臣箚本。大臣筵奏見之。下語之際。可見其難愼之意。今乃以不敢取譬之說。肆然投呈。寧不凶險乎。非不知大處分。而初不欲提說。姑且含默。須以初不賜批之意。分付。臺諫去來。亦勿以疏批未下懸註。可也。仍命賤臣曰。此疏本。付丙於殿庭。賤臣承命付丙後進伏。命退。承史以次退出。
정조 5년
行都承旨蔡弘履坐。行左承旨李亨逵坐。右承旨徐有防坐。左副承旨李養鼎坐。右副承旨趙時偉坐直。同副承旨沈有鎭坐直。注書二員未差。假注書李集斗病趙興鎭仕直。事變假注書姜彙鈺仕。
정조 5년
傳于蔡弘履曰。禮房承旨入侍。
정조 5년
傳于徐有防曰。禮房承旨馳詣景慕宮。奉審摘奸以來。
정조 5년
徐有防啓曰。因內閣啓辭。被抄文臣。當月親臨製述。以初三日爲之事。命下矣。處所。以何處爲之乎。敢稟。答曰。以誠正閣爲之。
정조 5년
沈有鎭啓曰。端午帖製述官。旣已抄啓矣。弘文館提學李性源。待明朝牌招。以爲出韻科次之地。何如。傳曰。允。
정조 5년
蔡弘履啓曰。吏曹判書李衍祥。參判鄭民始。參議鄭志儉。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更爲牌招。何如。以吏曹參議鄭志儉牌不進罷職傳旨。傳于蔡弘履曰。只推。與判書參判。更卽牌招。
정조 5년
有政。吏批。判書李衍祥進。參判鄭民始進。參議鄭志儉進。承旨蔡弘履進。以趙㻐爲知敦寧。朴天行爲兵曹佐郞。金星甲爲典籍。徐有慶爲典醫監提調。李致中爲安東縣監。
정조 5년
兵曹口傳政事。副司果沈命德韓光近安廷鉉李益運。
정조 5년
徐有防。以奎章閣言啓曰。直閣待敎會圈節目書入之意。敢啓。答曰。知道。
정조 5년
趙時偉。以刑曹言啓曰。罪人徐祖修。家在城外。故待城門開。卽爲捉來。具枷杻嚴囚之意。敢啓。答曰。知道。
정조 5년
以時囚罪人徐祖修原情公事。傳于趙時偉曰。招辭之呑吐本情。殊極獰悍。而此則姑且置之。別有一段語之尤甚凶悖者。渠敢引用先朝判付中句語。以今日盤問。有若違先朝判付中者然。此等肆發亂言之類。若不正刑。無以勵俗。究厥指意。則敢引先起鬧者好訟律。論之判付。隱然以光水登聞。付之先起鬧之科。然則今日推問之擧。自歸於違越判付之科。此非亂言乎。渠之此說。眞所謂欲巧反拙。若論先起鬧之律。夷人之塜。耕人之墓者。當此律乎。被人迫脅。而呼籲駕前者。當此律乎。該曹豈可以此等亂言。登諸奏御之文案乎。近不用刑。猶是俗忌。此等之類。鳥可不施刑訊。更良施威嚴問。若不直招。直爲加刑。無所不可。但念今日。郞夏享齋日。姑且泯默。而明日以後。決不饒貸。以此意添問目嚴問。光水之供。泛稱徐哥之子。而癸巳推閱時。徐哥之子。不止祖修一人。則卿曹之只囚祖修。抑何故也。光水雖非刑曹所可推治者。招問。實非難事。所謂徐哥之子。使之一一現告。而曾於祖修推覈時。光水反生周便之計云云。今番又或畏彼之勢。莫敢抵敵。有隱諱。不以實告之事。此國無法也。惟在卿等按問之如何。名以法曹。幺麽亂法之徒。不能得其情正其法。則所謂法曹。革亦無妨。昨夜。取考癸巳文案。先大王。在靜攝中。而處分。猶如是孔昭。則況在今日。諉之小事。不以法決之。是豈非乖先王之法者乎。卿等知悉。祖修發此言之後。可謂死罪上更添死罪。囚繋。一依死囚例擧行。
정조 5년
備忘記。講義館閣本。編修已久。登筵諸臣。當頒一件。而傳謄不若活印。檢閱金載瓚。仍令監印。自明朝始役事。內閣知悉。使之分付外閣。
정조 5년
沈有鎭。以吏曹言啓曰。今此宗廟永禧殿各陵宮園端午祭獻官。以從二品正三品塡差。而老病公故外。實無推移分排之路。依近例。一品宗臣都尉及刑官。通融塡差以入之意。敢啓。答曰。知道。
정조 5년
掌令朴宗彦。持平鄭益祚。正言權以綱宋民載等聯名上疏曰。伏以臣等。於向日筵對。不善周旋。致勤嚴敎。至今退思。惶愧交積。今臣等所叨之職。卽前日貸誤之地。召牌之下。承膺無路。隨詣禁扃。略暴危懇。伏乞聖明。俯賜鑑諒。急遞臣等之職。以安私命焉。臣等。雖不以見職自居。而若其所欲陳者。卽一國共公之論也。有不敢以其身之不進。而竝與其言而廢之。故玆於自劾之章。敢陳憂憤之忱。噫嘻痛矣。國榮滔天之罪。國人皆曰可殺。獨殿下曲貸之。未加顯戮。經斃牖下。古今天下。寧有是哉。噫。渠以梟獍之性。敢恃倚毗之眷。四載禁掖。千罪貫盈。竊弄國柄。擅作威福。漸長無君之心。暗畜凶國之圖。逆節奸謀。乃至於沮遏大計而極矣。宗社之策。莫急於廣儲嗣一事。則爲當日臣子者。其孰無日夜顒望之忱。而惟彼國榮。抑獨何心。敢以拘渠之顔面嫌渠之勢等語。肆然於章奏之間。又以此事不可再擧之說。對衆揚言。略無顧忌。噫嘻痛矣。渠若有一分北面之心。豈忍爲此。實莽操懿溫之所未嘗爲也。如此萬古所無之逆。生未加肆市之律。死不用當施之典。則其可曰國有法。而亦何以懲亂逆乎。決不可以其物故。置而不論。伏願殿下。快揮乾斷。亟施孥籍之典。以洩神人之憤焉。至若洪樂純。性本奰慝。行且陰譎。及其威權日盛。形勢漸長。憑恃乃姪。作爲同惡之濟。圖占首席。要爲獨擅之計。以無嚴無忌之心。生不厭不奪之慾。陰嗾鷹犬。欲禍休戚之家。廣結徒黨。忍忌國家之讎。論厥負犯。已是罔赦之案。而偃處郊垌。有若無故之人。失刑大矣。輿憤極矣。況今其姪物故之後。其怨國凶圖。慮無所不至。不可以應坐律。循例勘斷。臣謂削黜罪人洪樂純。亟施安置之典。斷不可已也。答曰。省疏具悉。已諭於前後三司之批矣。
정조 5년
辛丑五月初一日辰時。上御誠正閣。右承旨入侍時。右承旨徐有防。假注書趙興鎭。記事官徐龍輔鄭東浚。以次進伏訖。上曰。禁府刑曹開坐云耶。有防曰。刑曹則今方開坐。而禁府則無今日內開坐捧供之命。故不得開坐云矣。上曰。昨日考癸巳年徐祖修文案。則先大王處分。極爲嚴截。而特以先大王好生之德。假貸一命。則在渠之道。固當蹙伏懲畏。而今又敢自特兩班之勢。夷人之塜。耕人之墳。此不嚴治。其可曰國有法乎。斯速捧供以入之意。分付。命書榻敎曰。被抄文臣親臨製述。以初三日爲之。命退。承史以次退出。
정조 5년
行都承旨蔡弘履坐。行左承旨李亨逵藥院直。右承旨徐有防坐。左副承旨李養鼎坐直。右副承旨趙時偉式暇。同副承旨沈有鎭坐直。注書二員未差。假注書李集斗病趙興鎭仕直。事變假注書姜彙鈺仕。